Water uit 'n Klip Tap - Onderhoud na Sekwestrasie | Jansens Egskeiding Forum
You are here: Home / Ek is gesekwestreer – moet ek onderhoud aan my ex betaal?
Ons is getroud buite gemeenskap van goedere (sonder aanwas). Hoe werk skei met die bedelings, veral as my vrou nie werk nie?
Sy het eiendom en ‘n motor wat opbetaal is, terwyl ek dit nie het nie maar wel ‘n werk het. Wat staan my te doen?
Op die oomblik gaan al my geld na haar. Behalwe vir kos op die tafel, betaal ek al haar skulde soos die motorversekering en die huis versekering.
As ons skei moet ek ook heel onder begin. Ek sal ‘n werk hê, maar nie woonplek en n motor nie. Sy sal ‘n opbetaalde meenthuis en motor op haar naam hê.
Waar sal ek die geld kry om vir haar ook te sorg?
Kan sy nie die meenthuis verkoop en van die geld lewe totdat sy werk kry nie?
1. Gedurende die huwelik, bestaan daar ‘n wedersydse onderhoudsplig tussen gades. Hierdie onderhoudsplig kom tot ‘n einde wanneer die huwelik beëindig word.
2. Daar is gevalle waaronder u egter steeds verplig kan word om onderhoud aan u vrou te betaal:
i. U en u vrou kan ‘n geskrewe ooreenkoms aangaan, ingevolge waarvan u ooreenkom om ‘n bedrag onderhoud aan haar te betaal vir ‘n sekere tydperk.
ii. Indien daar geen ooreenkoms tussen die partye bereik word nie, kan die hof (nadat dit sekere faktore in ag geneem het) ‘n onderhoudsbevel toestaan ingevolge waarvan die een gade verplig sal wees om die ander gade te onderhou totdat die laasgenoemde gade weer trou, of sterf (welke geval eerste voorkom).
3. Faktore wat die hof in ag sal neem, sluit in die finansiële vermoë van die partye (insluitend eiendom wat verkoop kan word om inkomste te genereer), die vermoë van die partye om ‘n inkomste te verdien, die “clean break principle”, rehabiliterende onderhoud, die finansiële behoeftes van die partye, tydsduur van die huwelik, lewensstandaard van die partye, die ouderdom van die partye, die optrede van die partye gedurende die huwelik, ens.
4. In Suid-Afrika is die howe ten gunste van die “clean break principle”. Ingevolge hiervan, moet albei partye so vinnig as moontlik na egskeiding ekonomies onafhanklik van mekaar word. As gevolg hiervan, staan die howe nie maklik ‘n permanente onderhoudsbevel (tot die afsterwe of hertroue) toe nie, maar sal eerder rehabiliterende onderhoud toestaan. Laasgenoemde onderhoud word gewoonlik toegestaan vir ‘n spesifieke tydperk aan ‘n vrou wat opleiding of her-opleiding nodig het in ‘n professie, of werklose persone (solank hulle in staat is om te werk).
5. In verband met u kind/kinders (indien enige), is u steeds verplig om onderhoud aan u minderjarige kinders te betaal. Die hof sal u sekwestrasie in ag neem wanneer die bedrag onderhoud bepaal word.
Dit is nie ‘n uitgemaakte saak dat u onderhoud aan u vrou sal moet betaal nie – dit is in die hof se diskresie. Indien die hof wel ‘n onderhoudsbevel toestaan, sal u finansiële omstandighede in ag geneem word. Die hof sal nie water uit ‘n klip probeer tap nie.
Posted in Egskeiding, Onderhoud, Pensioenvoordele, Spousal Maintenance, Verdeling van Bates Tagged aanwasbedeling, buite gemeenskap van goed, Divorce, Egskeiding, egskeiding advies, Jacques Jansen, JANSENS ATTORNEYS, Jansens Prokureurs, Onderhoud, Sekwestrasie, self onderhoud eis, Sequestration